**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 09.10.2019, ora 08.00 – 10.10.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 10.10.2019, ora 07.00**

**RÂURI**

**Debitele au fost relativ staționare**, exceptând râurile din bazinele hidrografice: Vişeu, Iza, Tur, Someş, Crişuri şi Mureş, unde au fost în scădere uşoară şi cursul superior al Prutului unde au fost în creştere prin propagare.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul Oltului superior amonte Podu Olt, pe cursurile superioare ale Sucevei, Moldovei şi Buzăului şi pe unele râuri din Dobrogea şi mai mici (sub 30%) pe unii afluenţi ai Oltului inferior, pe Jijia şi cursul superior al Siretului.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general staționare.**

Sunt posibile creșteri izolate de niveluri și debite pe unele râuri mici din jumătatea de sud a țării, ca urmare a precipitațiilor prevăzute.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 09.10.2019 – 10.10.2019 a fost în creştere, având valoarea de 2400 m3/s**, sub media multianuală a lunii octombrie (3850 m3/s).

În aval de Porţile de Fier debitele au fost în creștere pe sectorul Gruia – Bechet și relativ staţionare pe sectorul Corabia – Tulcea.

**Debitul la intrarea în ţară (secţiunea Baziaş) va fi în creștere (2500 m3/s).**

În aval de Porţile de Fier, debitele vor fi în creştere pe sectorul Gruia – Giurgiu şi relativ staţionare pe sectorul Oltenița – Tulcea.

**2.** **Situaţia meteorologică în intervalul 09.10.2019, ora 09.00 –10.10.2019, ora 06.00**

**ÎN ŢARĂ**

Vremea s-a încălzit accentuat față de ziua precedentă, devenind caldă pentru această dată în toate regiunile. Cerul, mai mult senin, a avut înnorări temporare în regiunile nordice, iar noaptea și în vest, unde izolat și trecător a plouat slab. Vântul a prezentat intensificări pe crestele montane înalte, cu viteze la rafală de peste 70...80 km/h și la cote mai reduse, trecător în regiunile sud-estice. Stratul de zăpadă, în diminuare față de intervalul precedent, măsura aseară la ora 21.00 până la 6 cm (Vf. Ceahlău-Toaca). Temperaturile maxime s-au încadrat între 16 grade la Voineasa și Câmpulung și 25 de grade la Sânnicolau Mare, iar la ora 06.00 se înregistrau valori termice cuprinse între -2 grade la Miercurea Ciuc și 18 grade la Sulina. Pe arii restrânse noaptea a fost ceață în zona deluroasă a Olteniei, iar în estul Transilvaniei s-a produs brumă.

***Observaţie:*** *de ieri dimineață de la ora 06.00 a fost în vigoare 1 atenționare cod galben pentru fenomene meteorologice periculoase imediate.*

**LA BUCUREŞTI**

Vremea a devenit caldă. Cerul a fost senin, iar vântul a suflat slab și moderat. Temperatura maximă a fost de 21 de grade la Afumați și Băneasa și 22 de grade la Filaret, iar la ora 06.00 se înregistrau 5 grade la stația meteo Băneasa, 7 grade la Afumați și 8 grade la Filaret.

**3. Prognoza meteorologică în intervalul 10.10.2019, ora 09.00 –11.10.2019, ora 09.00**

**ÎN ŢARĂ**

Vremea se va răci în regiunile intracarpatice unde vor fi înnorări, mai persistente pe parcursul zilei cand local va ploua. În restul teritoriului valorile termice vor continua să crească ușor, astfel că se vor situa peste cele caracteristice perioadei; cerul va fi variabil, dar spre seară și noaptea nebulozitatea se va accentua treptat și se vor semnala ploi ce vor avea și caracter de aversă, trecător însoțite de descărcări electrice. Vântul va avea intensificări la munte, cu precădere în zona înaltă, iar trecător și pe suprafețe mici și în restul teritoriului. Temperaturile maxime vor fi cuprinse, în general, între 15 și 26 de grade, iar cele minime între 4 și 16 grade. Dimineața, pe arii restrânse, va fi ceață.

**LA BUCUREŞTI**

Valorile termice vor continua să crească ușor. Cerul va fi variabil, cu înnorări spre seară și mai ales noaptea când se vor semnala averse și posibil descărcări electrice. Vântul va sufla slab și moderat cu ușoare intensificări în partea a doua a intervalului. Temperatura maximă va fi în jur de 24 de grade, iar cea minimă de 11...13 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române şi Garda Naţională de Mediu - Comisariatul Judeţean*** ***Argeş*** informează despre producerea, în data de 09.10.2019, la ora 13:30, unei poluări accidentale a apei pârâului Cârcinov, afluent de stânga al râului Argeş, în zona localităţii Priboieni, judeţul Argeş, în urma coroziunii unei conducte aparţinând OMV Petrom SA. S-au scurs circa 10 litri de ţitei şi 80 litri de apă de zăcământ. A fost afectat cursul de apă Cârcinov pe circa 60 ml (irizaţii de ţiţei pe suprafaţa apei). S-au luat următoarele măsuri: s-a oprit pomparea, s-a izolat conducta avariată şi s-au montat 4 baraje absorbante.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 08.10.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

***Garda Naţională de Mediu - Comisariatul Municipiului Bucureşti*** informează despre producerea, în data de 08.10.2019, la ora 22:30, unui incendiu de deşeuri municipale (abandonate ilegal), pe strada Intrarea Tarafului, nr. 17 B, sector 1, Bucureşti. Au ars materiale textile, deşeuri de ambalaje şi plastic pe o suprafaţă de 500 mp. Incendiul a fost stins în totalitate în data de 09.10.2019, la ora 00:50. Nu au fost recoltate probe.

1. **În domeniul solului şi vegetaţiei**

**Garda Forestieră Râmnicu Vâlcea** informează despre producerea în data de 08.10.2019, la ora 15:00, unui incendiu de litieră pe raza Ocolului Silvic Caracal, în zona localităţii Voineasa, judeţul Olt. A fost afectată o suprafață de 0,75 ha, în fond forestier proprietate privată. Incendiul a fost stins în aceeaşi zi, la ora 16:10, de personalul silvic şi cetăţeni. Incendiul a izbucnit din cauza focului propagat din zona limitrofă pădurii.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 08.10.2019-09.10.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE